
Информация за медиите

Започна изграждането на Регионална система за управление на отпадъците за общините Ямбол, Сливен, „Тунджа“, Стралджа и Нова Загора

С встъпителна пресконференция и официална церемония Първа копка беше дадена заявка, че проектът ще бъде реализиран с подкрепата на всички общини-партньори

Ямбол, 9 юни 2015г.

Официален старт на строителството на Регионална система за управление на отпадъците – регион Ямбол дадоха днес кметовете на общините-партньори по проекта. Новото регионално депо  ще обслужва Ямбол, Сливен, „Тунджа“, Стралджа и Нова Загора. В церемонията по първа копка на обекта в местността „Гол Баир“ край с. Хаджидимитрово участваха и представители на фирмата изпълнител по строителството на Клетка 1 - ДЗЗД „ЕКО Ленд“, на строителния надзор и проектантското дружество. 

По време на церемонията, както и на предхождаща я пресконференция кметовете на  общините-партньори изразиха пълното си единодушие и категорична подкрепа за реализацията на проекта. Личната си ангажираност декларираха кметът на Ямбол Георги Славов, кметът на Сливен Кольо Милев, на община „Тунджа“ Георги Георгиев и на община Стралджа Митко Андонов. Всички подчертаха, че изграждането на съвременна система за управление на отпадъци е от изключителна важност за жителите на общините както по отношение спазването на екологичните норми, така и по отношение размера на такса смет. Акцент в изпълнението на проекта е и закриването и рекултивацията на съществуващите към момента общински сметища.  
„Изключително съм удовлетворен, че стигнахме до днешния ден и съм благодарен на партньорите за готовността им да ни подкрепят. Имам всички основания да смятам, че това ще бъде така и в оставащите месеци - до момента на реализацията на проекта“, заяви Георги Славов – кмет на Ямбол - водещата община по проекта. Уверението на строителите е, че дейностите ще бъдат завършени в определения срок до края на месец октомври т. г. 
„Още през 2011 г. бяхме готови да стартираме строителството на новото депо, но една псевдоекологична организация използва всякакви инструменти, за да блокира процеса. При това водена единствено от личните интереси на председателя й, който има изградена незаконна къща в непосредствена близост до депото. Заради забавянето на строителството на съвременното депо общините трябваше да плащат  т. нар. отчисления, като само за Ямбол през 2014 година те бяха близо 1 млн. лева“, припомни кметът на Ямбол. В резултат на това гражданите на Ямбол, както и на всички от останали общини бяха наказани да плащат по-високи нива на такса смет.
Независимо от трудностите, които са част от работата по проекта до момента, към посланието на кмета на община Ямбол за упорита работа и разбиране относно това начинание, се присъединиха и кметовете на общините-партньори. „Не трябва да допускаме да се пилеят европейски средства“, допълни кметът на Сливен Кольо Милев, който е председател на сдружението на общините по проекта. 
Изпълнението на проекта ще доведе до подобряване защитата на повърхностните и подземните води, почвата и въздуха и ще имат като основен ефект опазването здравето на хората и околната среда. Не на последно място, изграждането на регионалната система за управление на отпадъците ще предотврати увеличение на таксата за битови отпадъци. Бъдещата Регионална система за управление на отпадъци ще даде възможност за генериране на допълнителни приходи за общините от реализацията на рециклируемите отпадъци и развитие на нови икономически дейности, свързани с оползотворяване им.
Проектът е на обща стойност 31 324 460, 66 лв, 24 981 129, 51 лв, от които, са от ЕС чрез Европейския фонд за регионално развитие. Националното финансиране е в размер на 4  408  434, 62 лв, а собственият принос по прокта възлиза на 1  934  896,54 лв.
За контакти и информация:

ЗИП Управление на отпадъци

Т: 046 681/407/408
Е: yambol_uo@abv.bg

